ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ, σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου όσον αφορά την πρόταση για ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί την οδηγία 94/62/EΚ για τις συσκευασίες και τα απορρίμματα συσκευασίας ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2001/0291 (COD)

ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ, σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου όσον αφορά την πρόταση για ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί την οδηγία 94/62/EΚ για τις συσκευασίες και τα απορρίμματα συσκευασίας

1. ιστορικο

Διαδικασία

- Στις 7 Δεκεμβρίου 2001 η Επιτροπή υπέβαλε πρόταση για οδηγία του Ευρωπαϊκού Κοινοβουλίου και του Συμβουλίου [1] που τροποποιεί την οδηγία 94/62/EΚ για τις συσκευασίες και τα απορρίμματα συσκευασίας [2], με σκοπό την έγκρισή της με τη διαδικασία συναπόφασης όπως καθορίζεται στο άρθρο 251 της συνθήκης ΕΚ.

[1] COM(2001)729 τελικό (2001/0291 (COD))

[2] ΕΕ L 365/10, 31 Δεκεμβρίου 1994.

- Η Ευρωπαϊκή Οικονομική και Κοινωνική Επιτροπή γνωμοδότησε στις 29 Μαΐου 2002.

- Η Επιτροπή Βιομηχανίας, Εξωτερικού Εμπορίου, Έρευνας και Ενέργειας του Ευρωπαϊκού Κοινοβουλίου προέβη σε ψηφοφορία επί της εκθέσεώς της στις 22 Μαΐου 2002.

- Η Επιτροπή Περιβάλλοντος, Δημόσιας Υγείας και Πολιτικής των Καταναλωτών του Ευρωπαϊκού Κοινοβουλίου προέβη σε ψηφοφορία επί της εκθέσεώς της στις 12 Ιουλίου 2002.

- Το Ευρωπαϊκό Κοινοβούλιο καθόρισε τη θέση του σε πρώτη ανάγνωση στις 3 Σεπτεμβρίου 2002.

- Το Συμβούλιο καθόρισε την κοινή θέση του στις 6 Μαρτίου 2003.

- Το Ευρωπαϊκό Κοινοβούλιο καθόρισε τη θέση του σε δεύτερη ανάγνωση στις 2 Ιουλίου 2003.

Στόχος της πρότασης της Επιτροπής

Η πρόταση της Επιτροπής της 7ης Δεκεμβρίου 2001, η οποία βασίζεται στο άρθρο 95 παράγραφος 1 της συνθήκης ΕΚ, αποβλέπει στην τροποποίηση της οδηγίας 94/62/EΚ. Το πεδίο εφαρμογής της αναθεώρησης αυτής είναι περιορισμένο και σκοπός της είναι να αυξηθούν οι σχετικοί με την ανάκτηση και την ανακύκλωση στόχοι για την επόμενη πενταετή φάση ώστε να μειωθούν περαιτέρω οι περιβαλλοντικές επιπτώσεις των απορριμμάτων συσκευασίας. Η πρόταση εισάγει επίσης στόχους ανακύκλωσης ανά υλικό για μια σειρά συγκεκριμένων υλικών των απορριμμάτων συσκευασίας. Οι προτεινόμενοι στόχοι βασίζονται σε εκτεταμένη ανάλυση κόστους-οφέλους. Η προτεινόμενη αναθεώρηση εισάγει επίσης ορισμούς της μηχανικής ανακύκλωσης, της χημικής ανακύκλωσης και της ανακύκλωσης πρώτης ύλης και αποσαφηνίζει τον ορισμό της "συσκευασίας" με την προσθήκη ενός μη δεσμευτικού παραρτήματος που περιλαμβάνει ερμηνευτικές κατευθυντήριες γραμμές.

Δεν προτείνεται αναθεώρηση άλλων πτυχών της οδηγίας, όσον αφορά επί παραδείγματι την πρόληψη, την επαναχρησιμοποίηση ή την ευθύνη του παραγωγού, δεδομένου ότι η Επιτροπή πιστεύει ότι είναι πολύ νωρίς για μια ευρύτερη αναθεώρηση αυτού του είδους.

2. σχολια τησ επιτροπησ

2.1. Γενικά σχόλια

Στη συνεδρίαση της ολομέλειας της 2ας Ιουλίου 2003, το Ευρωπαϊκό Κοινοβούλιο ενέκρινε 12 τροπολογίες.

Η Επιτροπή είναι σε θέση να δεχθεί 5 τροπολογίες εξ ολοκλήρου, 2 κατ'αρχήν και 3 εν μέρει. Ειδικότερα, η Επιτροπή συμφωνεί πλήρως με τις τροπολογίες 1, 3, 22, 23 και 31. Συμφωνεί κατ'αρχήν με τις τροπολογίες 28 και 30. Οι τροπολογίες 15, 24 και 25 γίνονται αποδεκτές εν μέρει. Οι υπόλοιπες 2 τροπολογίες (τροπολογίες 29 και 32) δεν είναι δυνατόν να γίνουν αποδεκτές.

Η Επιτροπή παρατηρεί ότι υπάρχει τώρα συμφωνία σε πολλά σημεία μεταξύ του Ευρωπαϊκού Κοινοβουλίου και του Συμβουλίου. Η θέση της Επιτροπής έχει ως σκοπό να συμβάλει στην ταχεία επίλυση των θεμάτων που εκκρεμούν.

2.2. Αναλυτικά σχόλια

2.2.1. Τροπολογίες που έγιναν αποδεκτές

Η Επιτροπή συμφωνεί με τις ακόλουθες τροπολογίες που αφορούν τις αιτιολογικές σκέψεις: τροπολογίες 1 (ενθάρρυνση περιβαλλοντικώς αβλαβών διαδικασιών ανακύκλωσης), 3 (παροχή ετήσιων δεδομένων σχετικά με τη συσκευασία) και 22 (ανάγκη να αποφεύγεται η διάκριση εις βάρος υλικών λόγω του βάρους τους).

Η Επιτροπή δέχεται την τροπολογίαt 23. Με την τροπολογία αυτή προστίθενται ορισμένα αδρανή υλικά συσκευασίας στον κατάλογο των συσκευασιών για τις οποίες μπορούν να ληφθούν τεχνικά μέτρα προκειμένου να αντιμετωπισθούν τυχόν δυσχέρειες στην εφαρμογή της οδηγίας. Δέχεται επίσης την τροπολογία 31 που καθιστά δυνατή τη μεταφορά του άρθρου 7 στο εθνικό δίκαιο μέσω εκούσιων συμφωνιών, υπό ορισμένες προϋποθέσεις.

2.2.2. Τροπολογίες που έγιναν αποδεκτές εν μέρει

Η Επιτροπή είναι σε θέση να αποδεχθεί την πρώτη παράγραφο της τροπολογίας 15. Η παράγραφος αυτή προσθέτει στον κατάλογο των ζητημάτων που πρέπει να αναλύει η έκθεση την οποία οφείλει να υποβάλει η Επιτροπή τον Ιούνιο του 2005, ορισμένα στοιχεία του 6ου προγράμματος δράσης για το περιβάλλον. Η δεύτερη παράγραφος της τροπολογίας αυτής υποχρεώνει την Επιτροπή και τα κράτη μέλη να ενθαρρύνουν την εισαγωγή και την αξιολόγηση πιλοτικών σχεδίων ώστε η έκθεση αυτή να βασίζεται στην πρακτική πείρα. Η υποχρέωση που επιβάλλεται στην Επιτροπή και στα κράτη μέλη να ενθαρρύνουν πιλοτικά σχέδια αυτού του είδους ενδέχεται να οδηγήσει σε αλληλεπικάλυψη εργασιών, ενώ η τήρησή της εξαρτάται από την ύπαρξη διαθέσιμων πόρων. Πέραν τούτου, λαμβανομένων υπόψη των διαδικασιών και του χρόνου που απαιτούνται για τη διαμόρφωση πιλοτικών σχεδίων, είναι άκρως απίθανο να ολοκληρωθούν κάποια από τα σχέδια αυτά εγκαίρως για την εκπόνηση της έκθεσης τον Ιούνιο του 2005. Επομένως, η παράγραφος αυτή απορρίπτεται. Η Επιτροπή θα μπορούσε ωστόσο να αποδεχθεί την ακόλουθη διατύπωση: "Για την προώθηση των στόχων της έκθεσης αυτής, η Επιτροπή και τα κράτη μέλη δρομολογούν και αξιολογούν μελέτες και πιλοτικά σχέδια κατά περίπτωση"

Το πρώτο μέρος της τροπολογίας 24 προσθέτει νέα στοιχεία στις προϋποθέσεις υπό τις οποίες ένα αντικείμενο δεν θεωρείται συσκευασία παρόλο που λειτουργεί ως συσκευασία. Το μέρος αυτό της τροπολογίας μπορεί να γίνει αποδεκτό κατ'αρχήν. Η Επιτροπή θεωρεί ωστόσο ότι η ακόλουθη διατύπωση θα ήταν σαφέστερη. "Θεωρούνται συσκευασία τα αντικείμενα που πληρούν τον παραπάνω ορισμό, με την επιφύλαξη των τυχόν άλλων λειτουργιών τους, εκτός αν το αντικείμενο αποτελεί συστατικό μέρος ενός προϊόντος και είναι αναγκαίο για να περιέχει, να υποστηρίζει ή να διαφυλάσσει το προϊόν αυτό σε όλη τη διάρκεια ζωής του και όλα τα στοιχεία προορίζονται να καταναλωθούν ή να διατεθούν από κοινού" Θα πρέπει να σημειωθεί ότι ο ορισμός αυτός καλύπτει επίσης αντικείμενα μικρής διάρκειας ζωής, όπως οι μεμβράνες λουκάνικου. Εάν εξαιρεθούν από τον όρο "συσκευασία" μόνο τα διαρκή αγαθά ενδέχεται να θεωρηθεί ότι οι μεμβράνες λουκάνικου και άλλα παρεμφερή αντικείμενα αποτελούν συσκευασία. Το δεύτερο μέρος της τροπολογίας αυτής απορρίπτεται διότι θίγει το δικαίωμα πρωτοβουλίας της Επιτροπής και αποτελεί επανάληψη του αναθεωρημένου άρθρου 19.

Στην τροπολογία 25, η πρώτη παράγραφος αναφέρει ότι τα μέτρα για την πρόληψη του σχηματισμού απορριμμάτων συσκευασίας μπορούν να συνίστανται, μεταξύ άλλων, σε σχέδια για τη θέσπιση της ευθύνης του παραγωγού. Στη δεύτερη παράγραφο αναφέρεται ότι τα προαγόμενα από την Επιτροπή πρότυπα αποσκοπούν στην ελαχιστοποίηση των επιπτώσεων των συσκευασιών. Η Επιτροπή είναι σε θέση να αποδεχθεί τις δύο αυτές παραγράφους. Η τρίτη παράγραφος προβλέπει ότι η Επιτροπή θα υποβάλει το αργότερο στις 30 Ιουνίου 2005 προτάσεις μέτρων για να ενισχύσει και να συμπληρώσει την επιβολή των βασικών υποχρεώσεων. Το τμήμα αυτό της τροπολογίας απορρίπτεται διότι θίγει το δικαίωμα πρωτοβουλίας της Επιτροπής. Πέραν τούτου, τόσο το άρθρο 6 παράγραφος 8, όπως αναθεωρήθηκε από την κοινή θέση, όσο και η τροπολογία 30 προβλέπουν ήδη την υποβολή εκθέσεως σχετικά με την εφαρμογή και την επιβολή των βασικών απαιτήσεων, η οποία θα πλαισιώνεται, κατά περίπτωση, από προτάσεις.

2.2.3. Τροπολογίες που έγιναν αποδεκτές κατ'αρχήν

Η Επιτροπή μπορεί να συμφωνήσει κατ'αρχήν με την τροπολογία 28 και να μειώσει σε περιορισμένο βαθμό την προβλεπόμενη προθεσμία για την Ελλάδα, την Ιρλανδία και την Πορτογαλία. Στην τροπολογία 30, η οποία αφορά τα στοιχεία που πρέπει να εξετάζονται στην έκθεση της Επιτροπής, η αξιολόγηση των διαφόρων μεθόδων ανακύκλωσης θα πρέπει να πραγματοποιείται στο πλαίσιο της οριζόντιας νομοθεσίας περί αποβλήτων, δεδομένου ότι το θέμα αυτό αφορά και άλλες κατηγορίες αποβλήτων. Στο στοιχείο ζ), η έκφραση "κατά περίπτωση" θα πρέπει να διατηρηθεί ώστε να υπογραμμισθεί η ανάγκη για περαιτέρω ανάλυση.

2.2.4. Τροπολογίες που δεν έγιναν αποδεκτές

Στην τροπολογία 29 αναφέρεται ότι η προθεσμία για την επίτευξη των νέων στόχων από τα προσχωρούντα κράτη θα καθοριστεί σε νέα πρόταση δυνάμει του άρθρου 251 της Συνθήκης. Η Επιτροπή δεν μπορεί να δεχθεί την εν λόγω τροπολογία διότι θίγει το δικαίωμα πρωτοβουλίας της. Στην τροπολογία 32, η Επιτροπή θεωρεί ότι η προσθήκη των αντικειμένων "σωληνάρια και κύλινδροι που περιβάλλονται από ελαστικό υλικό" και "αντικολλητικό χαρτί αυτοκόλλητων ετικετών" στον κατάλογο των παραδειγμάτων μη συσκευασιών αντίκειται στο άρθρο 3 της οδηγίας. Στο άρθρο αυτό ορίζονται ως συσκευασία τα προϊόντα που χρησιμοποιούνται για να περιέχουν αγαθά, για την προστασία, τη διακίνηση, τη διάθεση και την παρουσίαση αγαθών. Δεδομένου ότι και τα σωληνάρια και το αντικολλητικό χαρτί χρησιμοποιούνται για τους σκοπούς αυτούς, συνιστούν συσκευασίες σύμφωνα με τον ανωτέρω ορισμό και δεν μπορούν να αποτελέσουν παραδείγματα μη συσκευασιών. Η Επιτροπή μπορεί να δεχθεί κατ'αρχήν την προσθήκη των αντικειμένων "θήκες για CD και βίντεο για χρήση περιορισμένης διάρκειας" και "περιτύλιγμα και χαρτί περιτυλίγματος δώρων που πωλείται ως χωριστό προϊόν" καθώς και τη νέα διατύπωση για τις γλάστρες. Ωστόσο, θεωρεί ότι σε περίπτωση που υπάρχουν αμφιβολίες το θέμα θα πρέπει να συζητηθεί από τεχνικούς εμπειρογνώμονες στο πλαίσιο της διαδικασίας του άρθρου 21 της οδηγίας.

2.3. Τροποποιημένη πρόταση

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της όπως καθορίζεται ανωτέρω.